蕙花初開五言
作者：楊萬里
朝代：宋

paragraphs: 幽人非愛山，出山將何之。
山居種蘭蕙，歲寒久當知。
初藝止百畝，餘地惜奚爲。
先生無廣居，千巖一茅茨。
四面祇藝蕙，中間纔置錐。
銳綠紛宿叢，脩紫擢幼枝。
孤榦八九花，一花破初蕤。
西風澹無味，微度成香吹。
燈夢得幽馥，月寫傳靜姿。
我欲掇芳英，和露充晨炊。
眷然惻不忍，環翫自忘饑。
豈無衆花草，不願秋不遲。
種時亂不擇，歲晚悔可追。